IDAs formand: Få styr på de offentlige it-projekter med en it-rigsarkitekt

Ingeniørforeningens formand efterlyser, at det offentlige får en central figur, der kan få styr på de offentlige it-projekter, der gang på gang går galt.

Der har været for mange offentlige it-projekter, der er implementeret uden at være færdigudviklede - eller ikke har overholdt tidsrammerne - eller har overskredet budgetterne.

IDAs formand, Thomas Damkjær Petersen, foreslår derfor, at der skal oprettes et offentligt kontor med stor magt, der skal kunne kigge offentlige it-projekter igennem, skriver Information.

»Vi ser gerne, at vedkommende kommer til at referere direkte til departementschefen i enten Stats- eller Finansministeriet. Arkitekturfunktionen skal også understøttes af et stærkt sekretariat,« siger han til Information.

It-rejsehold

Formanden forestiller sig, at i stedet for, at hver ministerium eller styrelse får en it-arkitekt, så kunne man have et specialiseret rejsehold, der ligesom politiet sendes rundt til de særligt krævende it-projekter.

IT-arkitekten bør sammen med sit sekretariat kunne stå i spidsen for, at den offentlige sektor tager magten og ansvaret tilbage på it-området.

Et af problemerne er i formandens øjne, at udviklingen indenfor it går meget hurtigere end i samfundet. Det betyder, at der er en lang række risici for, at projekterne bliver problemfyldte - eller at implementeringerne i sig selv kan blive problemfyldte. Han fraråder derfor big bang-implementeringer i fremtiden, hvis det kan undgås.

Et problem inden for offentlig it er ifølge formanden, at lønningerne simpelthen ikke har fulgt med den private sektor. Halvdelen af IDAs it-uddannede medlemmer ville kræve mere i løn, før de ville overveje et job i den offentlige sektor.